Me sim rrom, nais tuqe
#000001
La Nueva España, esi diariu que güei escribe un editorial sobre crisis y acción sindical digno de Hello Kitty, lleva selmanes faciendo un llabor social importantísimu, remembrándonos que ye dalgo consustancial al xitanu eso d’amenazar y robar a punta de navaya. De fechu, el xitanu ye un asesinu sangrín dende la nacencia, cualidá que comparte colos moros y los vascos, que toos sabemos que son medio moros. Y los xitanos tamién fieden como los negros y son vagos como andaluces, que toos sabemos que son mediu xitanos. N’eso nun se paecen a los chinos, que trabayen de contino alimentándose de los calabres de los sos muertos. Too eso yera dalgo que facía falta recordar, y que la sociedá tien que combatir. Hai bien de propuestes nel filu abiertu nel foru del diariu uvieín sobre’l mou más afayadizu d’encarase col problema xitanu, o meyor, ‘de la etnia’, que nun soi racista.
#000002
Que recuerde, nes facultaes de periodismu hai un espaciu, pequeñu, pero lu hai, dedicáu a la ética profesional, a cómo tien d’actuar un periodista que busque’l rigor y calter democráticu del so trabayu. La cuestión del delincuente que, amás, forma parte d’una minoría étnica o cultural, ye un casu típicu. Y l’argumentación ética nesti casu ye clara: apurrir datos relevantes pal fechu noticiable. Esto ye: ¿importa realmente la condición de xitanu pa que dos persones atraquen una tiendina a punta de navaya? ¿Ye ser xitanu condición indispensable y determinante pa ser atracador? Non. ¿O ye que se destacó la condición de xitanu de Michael Caine cuando recibiera los Oscar?.
#000004
Y tampoco val argumentar que “¿qué pasa?, si son xitanos, ¿por qué se va ocultar? Sí pasa. De fechu, nes descripciones de los atracadores espublizaes nun se pon l’acentu en si son altos o baxos, si son gordos o flacos, o si teníen voz de pito. Otra manera, la responsabilidá ética d’un periodista ta tamién n’eludir l’esterotipu, especialmente cuando afecta a minoríes.
#000005
Porque esa ye la otra gran cuestión d’un periodismu rigurosu y con afán democráticu: el respetu a la minoría. La ética y el bon xacíu diz, n’esti puntu, que’l tratamientu de les minoríes, de toes, tien de guiase por criterios nos que la so representatividá cuantitativa nun seya lo determinante, tienen de protexese les minoríes pol bien de la salú democrática. Y bien sabemos qu’eso, nun se fai.
#000006
La preba de que toa esa ‘información’ nun ye más que racismu (nun ye que se mencione que los atracadores pudieran ser xitanos, ye que s’enfatiza, se repite delles veces nun mesmu párrafu, se destaca nos titulares), ye la respuesta que tuvo en parte de los sos llectores. Dellos, dexaron comentarios na web del diariu (se supón que moderaos!) que diben escandalizar Alemaña o Estaos Xuníos si los destinatarios fueren xudíos o negros. Van dende pedir la espulsión de los xitanos, en xenéricu, a la so execución (‘Gitano muerto, abono pa mi huerto’, diz unu d’ellos). La mayoría pasen de les penuries de la moza amenazada, y se centren en les supuestes ventaxes de les que gocien los xitanos: pisu, trabayu, coche... too gratis.
#000007
Hai unu que va de moderáu: “gente mala hay en todos los lados, pero si fuera gracias a los gitanos aun estariamos viviendo en cuevas. Como etnia son atrasados, como ciertas tribus africanas. Si no hubiera gitanos, que se echaria de menos? Un par de ritmos y poco mas. Son unos aprovechados, y salvo excepciones, no son buena gente”.
#000008
Y hai otru que casi acierta: “Se integraron chinos, arabes, subsaharianos, hispanos,algunos rumanos, y los gitanos que llevan en españa muchisimos mas años que todos ellos no lo consiguieron. ¿No será que los racistas son ellos?“
#000009
Y digo yo: ¿nun sedrá que, dende’l gloriosu casoriu de los ‘Reis católicos’ hasta 1978, los xitanos fueron l’únicu colectivu al que se-y empobinaben de contino lleis específiques de deportación, persecución o vixilancia, cuando non d’esterminiu? ¿Por qué la historia que s’enseña a los escolinos nun cuenta esi episodiu prietu y xabaz de la Gran Redada del sieglu XVIII na gloriosa España, que llevó a encarcelar a tolos xitanos, neños o adultos, a separtar a les families pa esclavizar a los homes, a decomisar toles sos pertenencies, too col fin últimu d’esaniciar a los xitanos nuna xeneración? ¿Por qué nun s’esplica que foron obligaos a rexistrase con apellíos como Jimenez, Heredia, Echebarria, Montoya, Gabarri... cola fin de que quedara claro que yeren xitanos d’una zona concreta y facilitar el so siguimientu?
#000010
Miles d’asturianos xitanos nun son noticia por trabayar, estudiar o avanzar nuna sociedá a la que lluchen por adaptar la so cultura. Malapenes se reconoz l’esfuerzu y dignidá de xente que nació y medró nun chamizu ente aguarones, y que ye quién a aprovechar les oportunidaes que se-y ponen alantre pa dar un meyor futuru a los sos fíos. Demientres, los medios de comunicación siguen afitando l’estereotipu xenófobu, impensable en el casu d’otros colectivos qu’entá nos paecen una novedá curiosa. Pero los xitanos, non asina, y por desgracia, los xudíos o los ‘moriscos’, foron los que resistieron, los que sobrevivieron a la persecución y el xenocidiu impulsáu pol gloriosu reinu d’España nel so afán uniformador, pagando por ello, eso sí, la pena de la marxinalidá. Son una preba viviente d’una historia con munches vergüences... y a eso hai quien, inconscientemente o non, respuende con puro racismu.
#000011
Como digo nel títulu: Me sim rrom, nais tuqe (Yo tamién soi xitanu, gracies).
#000012